### NN 127/2020 (17.11.2020.), Odluka o izmjeni i dopuni Odluke o uvođenju nužnih epidemioloških mjera za područje Primorsko-goranske županije

STOŽER CIVILNE ZAŠTITE REPUBLIKE HRVATSKE

2433

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20), članka 22.a Zakona o sustavu civilne zaštite (»Narodne novine« broj 82/15, 118/18 i 31/20) te članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20), Stožer civilne zaštite Republike Hrvatske, 17. studenoga 2020. godine, donosi

ODLUKU

O IZMJENI I DOPUNI ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE PRIMORSKO-GORANSKE ŽUPANIJE

I.

Na prijedlog Stožera civilne zaštite Primorsko-goranske županije u Odluci o uvođenju nužnih epidemioloških mjera za područje Primorsko-goranske županije (»Narodne novine« broj 108/20 i 114/20) točka II. mijenja se i glasi:

»

– obveza pravilnog korištenja maski za lice ili medicinskih maski u svim javnim zatvorenim prostorima (trgovine, banke, pošte, crkve, ljekarne, zdravstvene ustanove i sl.), osim u slučajevima propisanih ili preporučenih izuzeća

– zabrana održavanja svih javnih događanja i okupljanja na kojima je više od 30 osoba na jednom mjestu

– obustava amaterskih kulturno-umjetničkih izvedbi i programa

– obveza za sve ugostiteljske objekte da na ulazu jasno istak­nu obavijest o najvećem mogućem broju gostiju koji istovremeno mogu biti u ugostiteljskom objektu sukladno preporukama i uputama Hrvatskog zavoda za javno zdravstvo i pridržavanje ograničenja dopuštenog broja gostiju

– organizatori svih javnih događanja i okupljanja koja su dopuštena i vlasnici ugostiteljskih objekata obvezni su provoditi pojačani nadzor pridržavanja propisanih epidemioloških mjera

– zabranjuju se posjeti korisnicima domova za starije i nemoćne osobe osim u iznimnim slučajevima, kada su prema procjeni uprave doma neophodne i kada se mogu organizirati uz pridržavanje svih epidemioloških mjera i preporuka Hrvatskog zavoda za javno zdravstvo, a posjetitelji prije posjeta predoče potpisanu izjavu o negativnim epidemiološkim i kliničkim pokazateljima izloženosti bolesti koje mogu upućivati na zaraženost i negativan test na SARS-CoV-2 ne stariji od 72 sata ili nalaz koji potvrđuje da su preboljeli COVID-19

– korisnici domova za starije i nemoćne osobe trebaju izbjegavati kontakt s osobama izvan domova u koje su smješteni, uz posebnu pažnju nad primjenom preventivnih mjera kod upućivanja na medicinske preglede i postupke te pri drugim nužnim kontaktima

– preporuka da na profesionalnim umjetničkim izvedbama i programima te kino projekcijama bude prisutno najviše 50 osoba uz strogo pridržavanje svih propisanih epidemioloških mjera i posebnih preporuka i uputa Hrvatskog zavoda za javno zdravstvo

– preporuka da se privatna okupljanja ne održavaju, a ako se održavaju da se ograniče na članove iz najviše dva različita kućanstva

– preporuka osobama starije životne dobi i rizičnim skupinama da ne koriste javni gradski i prigradski prijevoz u vremenu od 6,00 do 8,30 sati, osim u opravdanim razlozima

– preporuka poslodavcima da potiču nošenje maski za lice ili medicinskih maski na radnom mjestu kad je to moguće i epidemiološki opravdano

– preporuka poslodavcima kod kojih se obavlja rad u zatvorenom prostoru da osiguraju uvjete za održavanje fizičke distance od 2 metra u svim smjerovima uvijek kada je to moguće te provjetravaju prostorije u kojima se radnici zadržavaju

– preporuka zaposlenicima zdravstvenih ustanova, vrtića i škola te zaposlenicima ustanova koje pružaju socijalnu usluga smještaja da ne sudjeluju na organiziranim okupljanjima većeg broja osoba

– preporuka jedinicama lokalne samouprave s područja Primorsko-goranske županije da obustave iznajmljivanje i drugo korištenje domova u svojem vlasništvu za sve vrste okupljanja.«

II.

Iza točke III. dodaje se točka III.a koja glasi:

»III. a

Nužne epidemiološke mjere iz ove Odluke određuju se u trajanju do 4. prosinca 2020. godine.«

III.

Ova Odluka objavit će se u »Narodnim novinama«, a stupa na snagu 19. studenoga 2020. godine.

Klasa: 810-06/20-01/7
 Urbroj: 511-01-300-20-220
 Zagreb, 17. studenoga 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.